Nagrada Gjalski za učenike srednjih škola 2024.

Obrazloženje nagrađenih i pohvaljenih radova

Napisala: Kristina Špiranec

Obično kada govorim o književnim tekstovima, imam potrebu ponovo naglasiti koja je uloga književnosti, odnosno što sve književnost može biti. Ovaj put sjetila sam se teza teoretičara književnosti Stathisa Gourgourisa, koji je naglasio kako je književnost prostor u kojem društvo predočuje svoje vrijednosti i vjerovanja, svoja nadanja i strahove, svoje fan­tazije o sebi i drugima, ali i mjesto gdje društvo može uprizoriti i neke druge slike sebe, druge samoreprezentacije koje mogu dovesti do samoispitivanja i do promjene. Upravo mi je u ocjenjivanju radova bila važna ta mogućnost preobražaja, mogućnost da se svijet u literaturi na neki način transformira, ali i da se i mi kao čitatelji mijenjamo čitajući. Dakle, važno je da čitatelj nije isti na početku i na kraju teksta – i u tome je moć umjetnosti riječi.

Upravo taj svijet mogućnosti možemo doživjeti u priči ***Kraj zakona fizike***, kojoj smo dodijelile 3. nagradu. Riječ je o tekstu koji nas je očarao odabirom teme, ali i jednostavnošću izraza, koherentnošću te pravilnom kompozicijom teksta. Naime, jedna spontana ideja učenika-pripovjedača pokreće niz promjena, otvorivši portal u nove dimenzije, zbog čega se izvrću zakoni fizike, gravitacija nestaje, prostor i vrijeme počinju se urušavati, odnosno cijeli svemir počinje se urušavati sam u sebe... Priča je to o zavedenosti novim mogućnostima i idejama, priča o znatiželji, mašti i zaigranosti, u kojoj se svijet preobražava i ponovo vraća u prvotno stanje. Na samome kraju tekst nas ostavlja s dozom nesigurnosti, s mogućnošću ponovne transformacije.

Drugonagrađeni tekst ***Kuda stremi kadri i crni Nihil-bog?***distopijski je tekst koji odmjereno i nenametljivo postavlja važna pitanja, pitanja o čovjekovoj budućnosti, o odnosu društva i pojedinca te mogućnostima otpora. Neobičan naslov odgovara misaonome, poetičnome tekstu koji je koherentan i zaokružen, a u kojemu atmosfera od samoga početka prati stanje lika. Opis kiše, odnosno monoton, jednoličan, nezaustavljiv ritam kišnih kapi odgovara bezizlaznome stanju protagonista, koji je sinegdoha nihilističkoga društva iz budućnosti gdje samoubojstvo postaje jedini mogući izlaz. Autor se u svome prozračnome opisu vješto koristi detaljima kako bi naglasio stanje beznađa, pa tako, primjerice, odlično suprotstavlja neumoljivu kišu žeđi glavnoga lika, što dodatno potencira osjećaj praznine i nemoći. Riječ je o priči koja je vrlo slojevita i poticajna te nam, unatoč negativnome viđenju budućnosti, poručuje kako manipulacija ljudima nikada neće moći biti apsolutna. Iako je sam kraj nedorečen te nas vraća pitanju iz naslova, između redaka zaključujemo da ipak postoji neki čudnovati višak, nešto što se ne da svesti na algoritam. Možemo to tumačiti kao ljudsku dušu, maštu, ili jednostavno – *nadu*.

Prvu nagradu osvojio je tekst ***Progutaj me nježno***, priča koja se istaknula među ostalim radovima upravo zbog spomenute mogućnosti transformacije, zbog izvanredne maštovitosti i kreativnosti na planu izražaja. Od samoga početka autor nas uvodi u situaciju *in medias res,* kratkom rečenicom koja najavljuje zaprepaštenje, šok, nevjericu: *Isuse, tu je*. Već u tome efektnom početku vidimo kako autor gradi napetost te kako iskorištava puni potencijal jezika i književnoga diskursa. Spretno dočarava zastrašujuću situaciju u kojoj se našao protagonist, gdje je naglasak upravo na unutarnjemu stanju lika. Čitatelj može pratiti kako protagonist priče sve više i više gubi razum, što je ponajviše naglašeno upravo supostavljanjem rečenica koje možemo doživjeti kao one racionalne te posve iracionalnih misli pripovjedača (primjerice*, možda to i nije organizirano ali možda i jest a ova zvijer je samo nakupina ne više kao ukupnost da da ukupnost tog gmizanja i cičanja i zavjera i inferiornosti i i i kolutova sluzi i možda krila i majušnih nožica i… isuse i bože i tom grebanju po mom zidu daj pliz odi i jedi druge pliz molim te*. Pritom su posebno zanimljivi upravo opisi spomenute zvijeri koja vreba s druge strane zidova, slike nekakvoga bića, nekakve osvete stvorova čiji je sustav pripovjedač narušio doselivši se u kolibu usred šume. Ta prijetnja, sjajno dočarana akustičnim slikama (reže, gmiže, ciče i slično), uvjerljiva je slika čovjekova straha i mašte u tome strahu, gdje se gradacija panike kroz čitav tekst na kraju skončava u nezamislivu potezu, u kraju koji čitatelja u svakome smislu zaprepašćuje. Tekst je to koji se ne da prepričati, koji jednostavno treba pročitati, doživjeti iz riječi u riječ.

A sada još nekoliko riječi o pohvaljenim radovima…

Još jedan odličan tekst svakako je ***Utrka kapljica***, filozofičan, misaoni tekst u kojemu pratimo razgovor dvojice prijatelja koji promatraju kišne kapi na prozoru. U podtekstu toga sasvim uobičajenoga razgovora skrivaju se pitanja o identitetu i iskrenosti, pitanja osobnoga rasta i razvoja. Ovdje svakako pohvaljujemo originalan pristup temi, ljepotu izraza te uspješnu psihološku karakterizaciju likova. Primjerice, posebno je zanimljivo kako se prijateljeva neodlučnost i rezignacija odražavaju u motivu kapljice kiše koja se ne miče s mjesta.

Nadalje, priča ***Zarobljena***donosi izvrstan, posebno slikovit opis šume i sablasne atmosfere. Ovdje želimo pohvaliti upotrebu upečatljivih, neobičnih motiva, kao što je motiv jezivih, spaljenih maslačaka koji se pretvaraju u kosture*.* Riječ je o napetoj, ali i lirskoj priči, koja je odlična predodžba noćne more – opsjene u koju protagonistkinja upada, gdje je još uvijek zazivaju uzusi stvarnosti da bi je na kraju šuma, odnosno njena noćna mora, u potpunosti progutala.

Sljedeći je pohvaljeni rad priča ***Zvuk šuma*** koja donosi uvjerljivu sliku anksioznosti, stanja s kojim se bori glavni lik tinejdžer. Jezično i stilski tekst je pročišćen te je vrlo pitak, zbog čega emocije lika dolaze u prvi plan. Borba s anksioznošću odlično je predočena u osjećajima i mislima koje preplavljuju protagonista dok se suočava s praznim dokumentom koji ga guši, dok je mogućnost utjehe i olakšanja predstavljena u obliku prijateljstva.

Nadalje, moramo pohvaliti i rad ***Dekla 2024.***, koji na originalan način, na kajkavskome dijalektu, donosi priču o običnome danu jedne sedamnaestogodišnjakinje, gdje upoznajemo njene skrivene misli i osjećaje. Posebno je ovdje zanimljivo promišljanje pripovjedačice o modernim pojavama i suvremenim temama, čiju začudnost dodatno ističe upravo kajkavski idiom.

***Paso doble na njihov način***donosi pak izrazito zanimljiv, slikovit i detaljan opis plesa, gdje ples simbolizira susret, odnosno dramu zajedničkoga života. Posebno su dojmljivi opisani pokreti i kretnje tijela likova, gdje se pažnja pridodaje svakome detalju, svakoj nijansi kako bi do izražaja došla emocija strasti. Ovdje svakako pohvaljujemo nov pristup temi, poetičnost teksta te poigravanje alegorijom.

Nadalje, moramo pohvaliti i priču ***Suza***, koja se može svrstati u žanr znanstvene fantastike, a u kojoj je glavni lik dječak s nadnaravnim moćima, koji može čak i zaustaviti pad aviona. Možda to ne zvuči kao neka nova tema, no autor u svome pitkom, protočnom tekstu ipak postavlja neka vrlo važna pitanja, kao što su odnos moćnika i običnih ljudi, ali i pitanje mogućnosti svjetlije budućnosti. Motivu suze iz naslova autor nas poentirano vraća na samome kraju teksta, u suzi majke koja je izgubila sina, u *suzi koja nosi svu tugu svijeta*, najavljujući nemogućnost boljega života.

Na kraju, priča ***Došel bu i taj dan***jedan je iznimno svjež, zabavan, smiješan tekst pisan na kajkavici, koji donosi sliku jedne sasvim obične zagorske obitelji. Međutim, ništa nije obično kada to protagonistica promatra svojim očima, kada podrugljivo komentira, uz dozu crnog humora poentira ili se pak autoironično ispovijeda. Posebno je dojmljiv izrazito humorističan dio o savjetima koje pripovjedačica dobiva što se tiče budućega dečka, gdje do izražaja dolaze različiti, nekad i vrlo apsurdni stavovi njene okoline. Pohvaljujemo svježinu humora i pronicljivost!

Na kraju, moramo reći kako nam je ove godine bilo iznimno teško dodijeliti nagrade zato što su radovi bili odlični, originalni u svome pristupu temi, zanimljivi i efektni. Mnogi su radovi tako eksperimentirali s formom, potražujući nove načine na koje mogu predočiti radnju priče, pri čemu treba spomenuti priče ***Jesenje sjene*** te ***Kada nemaš ništa, imaš sve***, ali i lirski tekst ***Razno voće, razne boje, razum i razumijevanje***, koji se pak temelji na zaigranosti i sugestivnosti. Također, priča ***Moje normalno***otkriva pozitivnu stranu života s rastavljenim roditeljima, što je tema kakvu dosad nismo viđali, a ***Osmijeh na licu, problemi u srce***progovara o zanemarivanome i zlostavljanome djetetu, uvodeći vrlo ozbiljnu, potresnu problematiku. Nadalje, priča ***Tema za razgovor*** vrlo uvjerljivo prenosi prizor sa zagrebačke ulice, predočavajući dijalog dviju gospođa, dugogodišnjih prijateljica koje stalno tračaju. Priča ***Sretan patuljak***iznenadila nas je koketiranjem s formom bajke i nadahnutom porukom, a priča ***Vanjkuš***istaknula se impresivnim opisima starih običaja na kajkavici.

Ono što bismo savjetovali jest da se na tekstovima mal više poradi kako bi se jezično i stilski dotjerali i kako bi se radnja dodatno razradila.

Kao što sam rekla, ove godine odluka nije bila lagana, tako da zahvaljujemo svima koji ste sudjelovali i koji ste nas na bilo koji način iznenadili, nasmijali, začudili, zaprepastili, sablaznili, uzdrmali, oduševili… Hvala vam!